Jens Joel (S), 2012-06-11:
Tak til Dansk Folkeparti for at rejse denne debat og for muligheden for at sige et par ord.
Det er jo velkendt, at Dansk Folkeparti har et lettere anstrengt forhold til internationalt samarbejde, herunder ikke mindst menneskerettighedskonventionen og andre konventioner, men jeg vil alligevel godt understrege fra starten, at vi faktisk er helt uenige i den præmis, som forespørgslen bygger på.
Der er ikke tale om, at EU blander sig, men der er tale om, at Danmark har indgået et forpligtende samarbejde i EU – vi indgår også i andre internationale fora – et samarbejde, som på rigtig mange områder er til gavn for Danmark, og som sådan set sikrer, at vi vedtager nogle internationale spilleregler, som alle kan regne med der bliver levet op til, uanset hvor de er fra.
Så det er vi sådan set stolte af.
Når det er sagt, er det selvfølgelig også vigtigt at huske på, at Danmark har et forbehold på lige præcis udlændingeområdet i forhold til EU.
Justitsministeren har redegjort for, at det betyder, at der er mange regler, som vi står helt uden for, og som vi ikke er omfattet af, og at der er andre regler, hvor vi er omfattet af noget, i det omfang vi ønsker at være det.
Og det er selvfølgelig også vigtigt at sige, at det, som regeringen har foreslået, hvis vi på et tidspunkt skal stemme om vores retsforbehold, vil være en opt in-model, altså en mulighed for fra sag til sag at beslutte, om vi fra dansk side ønsker at deltage i samarbejdet.
Der, hvor vi er fuldt og helt med,
er der, hvor det gælder EU's regler om fri bevægelighed.
Det er der faktisk rigtig mange fordele ved, og det har danske lønmodtagere og mange andre nydt rigtig godt af.
Det er klart, at det også giver nogle udfordringer, bl.a. har vi en udfordring med social dumping, som den nuværende regering i samarbejde med Enhedslisten jo gør rigtig meget i forhold til.
Det var ikke noget, der blev gjort det store ud af i de 10 år, hvor hr. Martin Henriksens parti var parlamentarisk grundlag, men vi tager det faktisk alvorligt og vil meget gerne sikre, at alle, der arbejder og opholder sig i Danmark, skal gøre det på danske vilkår, om man så må sige.
Hvad angår sagen om udvisningsreglerne, er det jo bare at konstatere, at den usikkerhed, der er blevet skabt, sådan set er skabt af den tidligere regering med støtte af og under stærkt pres fra Dansk Folkeparti, hvor man lavede nogle ændringer af reglerne, som gjorde, at det, der stod i lovteksten, var noget andet end det, der stod i bemærkningerne.
Det er dårlig lovgivningskik, og det, vi i al beskedenhed gør med det forslag, som justitsministeren har fremsat, og som er blevet andenbehandlet i dag, er, at vi fjerner den usikkerhed.
På den baggrund er det faktisk bare et spørgsmål om at klargøre udlændinges stilling, nemlig at dem, der kan udvises i dag, også kan udvises i morgen.
Der er faktisk ikke noget nyt, vi har bare ikke længere at gøre med dårlig lovgivning, hvor der står én ting ét sted i teksten og noget andet et andet sted.
Og det synes vi ærlig talt man bør påskønne i stedet for at problematisere, at vi rydder op efter VKO-flertallets lidt for hurtige og lidt for sjuskede lovgivning.
Jeg vil gerne på vegne af Socialdemokraterne, Radikale Venstre, Socialistisk Folkeparti og Enhedslisten læse følgende forslag til vedtagelse op:
Forslag til vedtagelse »Folketinget konstaterer med tilfredshed, at der er skabt en ny balance i dansk udlændingepolitik.
Folketinget understreger vigtigheden af, at dansk udlændingepolitik igen er forankret i et bredt flertal hen over midten.
Folketinget understreger ligeledes vigtigheden af, at dansk udlændingepolitik er i overensstemmelse med internationale konventioner.
Folketinget konstaterer med tilfredshed, at et bredt flertal nu har sikret, at det stærkt kritiserede pointsystem for ægtefællesammenføring og tidsubegrænset ophold afskaffes.
Pointsystemet var udtryk for uddannelsessnobberi.
Folketinget konstaterer ligeledes med tilfredshed, at reglerne for familiesammenføring med børn er ændret, så børn får bedre muligheder for at leve sammen med deres forældre i Danmark.
Folketinget konstaterer endelig, at retsforbeholdet medfører, at Danmark har forbehold over for retsakter på asyl- og indvandringsområdet i EU.«